ภาคเหนือ ภาคตะวันออกเฉียงเหนือ ภาคกลาง กรุงเทพมหานคร และปริมณฑล เตรียมพร้อมรับมือฝนฟ้าคะนองและลมกระโชกแรง
กองอำนวยการป้องกันและบรรเทาสาธารณภัยกลาง ประสานภาคเหนือ ภาคตะวันออกเฉียงเหนือ ภาคกลาง กรุงเทพมหานคร และปริมณฑล เตรียมพร้อมรับมือฝนฟ้าคะนองและลมกระโชกแรง ส่วนจังหวัดเพชรบุรี ประจวบคีรีขันธ์ และภาคใต้เฝ้าระวังฝนตกหนักและคลื่นลมแรง ช่วงวันที่ 28 ธันวาคม 2561 – 2 มกราคม 2562 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ความกดอากาศสูงกำลังแรงจะแผ่ลงมาปกคลุมสาธารณรัฐประชาธิปไตยประชาชนลาวและภาคตะวันออกเฉียงเหนือตอนบนในคืนวันที่ 27 ธันวาคม 2561 และจะแผ่ปกคลุมประเทศไทยตอนบนถึงวันที่ 2 มกราคม 2562 ประกอบกับจะมีคลื่นกระแสลมฝ่ายตะวันตกเคลื่อนเข้าปกคลุมภาคเหนือในช่วงวันที่ 28 – 30 ธันวาคม 2561 ทำให้บริเวณภาคตะวันออกเฉียงเหนือ ภาคเหนือ ภาคกลาง รวมทั้งกรุงเทพมหานครและปริมณฑล มีฝนฟ้าคะนองและลมกระโชกแรง หลังจากนั้นอุณหภูมิจะลดลง 5 องศาเซลเซียส สำหรับภาคใต้ มีฝนเพิ่มขึ้นกับมีฝนตกหนัก บางแห่ง คลื่นลมบริเวณอ่าวไทยและทะเลอันดามันมีกำลังแรง อ่าวไทยมีคลื่นสูง 2 – 3 เมตร ทำให้ในช่วงวันที่ 28 ธันวาคม 2561 – 2 มกราคม 2562 พื้นที่เฝ้าระวังฝนฟ้าคะนองและลมกระโชกแรง ช่วงวันที่ 28 – 29 ธันวาคม 2561 ได้แก่ ภาคเหนือ ภาคตะวันออกเฉียงเหนือ ภาคกลาง กรุงเทพมหานครและปริมณฑล ส่วนพื้นที่เฝ้าระวังฝนตกหนักและคลื่นลมแรง ช่วงวันที่ 29 ธันวาคม 2561 – 2 มกราคม 2562 ได้แก่ เพชรบุรี ประจวบคีรีขันธ์ และภาคใต้กองอำนวยการป้องกันและบรรเทาสาธารณภัยกลาง (กอปภ.ก) ได้ประสานจังหวัดในพื้นที่เสี่ยงภัย เตรียมพร้อมรับมือสถานการณ์ภัย โดยจัดเจ้าหน้าที่ติดตามสภาพอากาศ ปริมาณฝน ระดับน้ำและแนวโน้มสถานการณ์ภัยอย่างใกล้ชิด เสริมแนวคันกั้นน้ำและติดตั้งเครื่องสูบน้ำเพิ่มเติม โดยเฉพาะในพื้นที่จุดเสี่ยงน้ำท่วมขังและพื้นที่เศรษฐกิจ รวมถึงประสานงานหน่วยงานที่เกี่ยวข้องเข้มงวดมาตรการความปลอดภัยทางทะเล โดยเฉพาะการห้ามเดินเรือทุกประเภท รวมถึงกำชับสถานประกอบการในพื้นที่ริมชายฝั่งทะเล แจ้งเตือนนักท่องเที่ยวห้ามประกอบกิจกรรมทางทะเลทุกประเภทในช่วงที่มีคลื่นลมแรงขอให้ประชาชนที่อาศัยในพื้นที่เสี่ยงภัยติดตามพยากรณ์อากาศ และปฏิบัติตามประกาศเตือนภัยอย่างเคร่งครัด โดยประชาชนที่ได้รับความเดือดร้อนจากสถานการณ์ภัยสามารถติดต่อได้ทางสายด่วนนิรภัย 1784 ตลอด 24 ชั่วโมง